ભોળી પ્રજા ના જાણે તે વાત પ્રજાને જણાવવા માટેનું માધ્યમ ઇન્ટરનેટ છે, તેમ સમજીને જૂની રૂઢિઓનો વિરોધ બહુ ચાલ્યો. કેવી રીતે ખોટી પરંપરાઓ ઊભી થઈ છે તેવું સમજુ લોકોએ સમજાવવાની કોશિશ કરી. હવે વળતો પ્રવાહ શરૂ થયો છે અને પરંપરાને વખોડી કાઢનારા લોકો જૂઠ્ઠા છે અને જૂઠ્ઠું ભણાવી રહ્યા છે તેવી વાતો બમણાં જોરથી વહેતી થઈ છે. ઇસ્ટર ખ્રિસ્તીઓનો એક મહત્ત્વનો તહેવાર. વસંતના આગમન વખતે તે ઉજવાય છે. તેમાં ઇંડાને ચીતરવાની વગેરે વિધિઓ પણ છે. આવી વિધિ આયોજનબદ્ધ ખ્રિસ્તી ધર્મમાં ના હોય તેવું સહજ લાગે. તેથી ધીમે ધીમે એવી વાતો વહેતી થયા કરતી હતી કે ઇસ્ટર એ મૂળ પ્રાચીન પરંપરા છે અને ખ્રિસ્તી ધર્મના આગમન પછી તેને સમાવી લેવાયો. લોકોએ જૂની માન્યતાઓ છોડીને નવો ધર્મ અપનાવ્યો, પણ જૂના રીતરિવાજો અને ખાસ કરીને ઉત્સવો જલદી ભૂલાતા નથી. ધર્મગુરુઓ વચલો રસ્તો કાઢે. તે જૂના ઉત્સવને નવા ધર્મના ઢાંચામાં ઢાળી દે.